প্রয়াত শিল্পপতি লর্ড স্বরাজ পল

ওয়েব ডেস্ক : প্রয়াত অনাবাসী শিল্পপতি তথা সমাজসেবক লর্ড স্বরাজ পল (Lord Swaraj Paul)। বৃহস্পতিবার ৯৪ বছর বয়সে শেষ নিঃশ্বাস ত্যাগ করেছেন তিনি। তাঁর প্রয়াণে সমাজমাধ্যমে শোক জ্ঞাপন করেছেন প্রধানমন্ত্রী নরেন্দ্র মোদি (PM Narendra Modi) এবং মুখ্যমন্ত্রী মমতা বন্দ্যোপাধ্যায় (Mamata Banerjee)। জানা গিয়েছে, দীর্ঘদিন ধরে অসুস্থ ছিলেন তিনি। ভর্তি ছিলেন হাসপাতালে। সেখানেই শেষ নিঃশ্বাস ত্যাগ করেন তিনি।

আদতে লর্ড স্বরাজ পল-এর জন্ম পাঞ্জাবের (Punjab) জলন্ধরে। সেখানেই তিনি বড় হয়েছিলেন। এর পর মেয়ের চিকিৎসার জন্য ১৯৬৬ সালে ব্রিটেনে (Britain) গিয়েছিলেন তিনি। কিন্তু মেয়েকে বাঁচাতে পারেননি। এর পরেই তিনি ব্রিটেনেই থেকে গিয়েছিলেন। সেখানে‘ক্যাপারো গ্রুপ অফ ইন্ডাস্ট্রিজ’ নামে ব্যবসা শুরু করেছিলেন। প্রাক্তন প্রধানমন্ত্রী ইন্দিরা গান্ধী (Indira Gandhi) থেকে শুরু করে ভারতের বর্তমান প্রধানমন্ত্রী নরেন্দ্র মোদির (PM Narendra Modi) সঙ্গে সুসম্পর্ক ছিল স্বরাজের। তাঁর প্রয়াণে শোকজ্ঞাপন করেছেন মোদি। তিনি নিজের এক্স হ্যান্ডেলে লিখেছেন, ‘স্বরাজ পাল জির মৃত্যুতে গভীরভাবে শোকাহত। ব্রিটেনের শিল্প, জনহিতকর কাজ এবং জনসেবায় তাঁর অবদান এবং ভারতের সঙ্গে ঘনিষ্ঠ সম্পর্কের প্রতি তাঁর অটল সমর্থন সর্বদা স্মরণীয় হয়ে থাকবে।’

আরও খবর : খামখেয়ালী ট্রাম্পের শুল্কযুদ্ধে বদলাচ্ছে ভারতের বিদেশ নীতি

তবে স্বরাজ পল (Lord Swaraj Paul) শুধু ব্যবসায়ী ছিলেন না। তিনি ব্রিটিশ পার্লামেন্টের উচ্চকক্ষ হাউস অফ লর্ডসের সদস্যও ছিলেন। বাণিজ্য ও শিক্ষার মতো গুরুত্বপূর্ণ জনস্বার্থ ইস্যুর পক্ষে সওয়ালও করেছিলেন তিনি। এর পাশপাশি স্বাস্থ্য ক্ষেত্র নিয়েও কাজ করেছেন তিনি। তবে বিদেশে থাকলেও দেশের প্রতি টান ছিল তাঁর।

শুধু তাই নয়,‘ক্যাপারো গ্রুপ অফ ইন্ডাস্ট্রিজ়’এক সময় বাংলাতেও বিনিয়োগের ইচ্ছা প্রকাশ করেছিল। তাঁর প্রয়াণে শোকজ্ঞাপন করেছেন মুখ্যমন্ত্রী মমতা বন্দ্য়োপাধ্যায়ও (Mamata Banerjee)। তিনি সমাজমাধ্যমে লিখেছেন, ‘স্বরাজ পল জির মৃত্যুতে গভীরভাবে শোকাহত। তিনি ছিলেন একজন ব্যবসায়ী, একজন অসাধারণ শিল্পপতি, একজন সমাজসেবী। কলকাতার সঙ্গে গভীর যোগাযোগ ছিল তাঁর। আমি তাঁকে ভালোভাবে জানতাম এবং তাঁর স্নেহ পেয়েছিলাম। আমরা বাংলার উন্নয়নের জন্য যৌথ প্রচেষ্টার বিষয়ে আলাপচারিতা করেছি। আমি তাঁর পরিবারকে গভীর সমবেদনা জানাই। তার আত্মার শান্তি কামনা করি।’